b'\n_START_ARTICLE_\nJoachim R\xc3\xb8nneberg\n_START_SECTION_\nFamilie og bakgrunn\n_START_PARAGRAPH_\nR\xc3\xb8nneberg var s\xc3\xb8nn av disponent Alf R\xc3\xb8nneberg og var oppkalt etter farfaren med samme navn, grosserer og H\xc3\xb8yre-politiker Joachim Holmboe R\xc3\xb8nneberg. Broren Erling R\xc3\xb8nneberg var agent for Secret Intelligence Service under andre verdenskrig. Slekten R\xc3\xb8nneberg er n\xc3\xa6rt knyttet til fremveksten av byen \xc3\x85lesund og til det r\xc3\xb8nnebergske handelshus, byens dominerende bedrift fram til andre verdenskrig._NEWLINE_R\xc3\xb8nneberg tok artium ved \xc3\x85lesund offentlige h\xc3\xb8gre allmennskole i 1938 og tok eksamen ved Oslo handelsgymnasium i 1939. Han var hyttesjef i Aalesunds skiklub 1940\xe2\x80\x931941 og senere formann i flere perioder. Han var \xc3\xa6resmedlem i klubben.\n_START_SECTION_\nAndre verdenskrig\n_START_PARAGRAPH_\nR\xc3\xb8nneberg forlot Norge ombord p\xc3\xa5 MK \xc2\xabSigurd\xc2\xbb 13. mars 1941 og ankom Lerwick p\xc3\xa5 Shetland 16. mars. Meningen var at han ville melde seg til tjeneste i Den Kongelig Norske Marine. Han ble med i Norwegian Independent Company No. 1, senere kalt Kompani Linge. R\xc3\xb8nneberg tjenestegjorde som offiser og hadde ved freden grad som l\xc3\xb8ytnant. Han hadde ingen milit\xc3\xa6r bakgrunn da han meldte seg til tjeneste.\n_START_SECTION_\nTungtvannsaksjonen\n_START_PARAGRAPH_\nR\xc3\xb8nneberg var yngstemann i og leder for gruppen Swallow/Gunnerside, som i februar 1943 sprengte tungtvannsanlegget p\xc3\xa5 Vemork ved Rjukan. Etter aksjonen brukte gruppen 14 dager p\xc3\xa5 ski tvers over S\xc3\xb8r-Norge til Sverige._NEWLINE_R\xc3\xb8nneberg visste ingenting om tungtvann da de utf\xc3\xb8rte oppdraget, f\xc3\xb8rst etter krigen og atombomben over Hiroshima forsto han hvor viktig det var. Aksjonen ble gjennomf\xc3\xb8rt uten at de l\xc3\xb8snet skudd. \xc2\xabVi gjorde bare en jobb. Vi hadde flaks. Absolutt flaks, men ogs\xc3\xa5 sv\xc3\xa6rt god etterretning om m\xc3\xa5let,\xc2\xbb sa han 70 \xc3\xa5r senere. R\xc3\xb8nneberg sa at han hadde flaks som tok med seg en kraftig tang (boltekutter) som gjorde at gruppen raskt tok seg inn p\xc3\xa5 Vemork-anlegget. Historikeren M.R.D. Foot beskriver Vemork-aksjonen som et \xc2\xabkupp\xc2\xbb som \xc2\xabchanged the course of the war\xc2\xbb og som fortjener \xc2\xabgratitude of humanity\xc2\xbb. _NEWLINE_R\xc3\xb8nneberg mente det var ganske utrolig at topplederne i Norsk Hydro, som samarbeidet med nazistene, ikke ble straffeforfulgt etter krigen.\n_START_SECTION_\nOperasjon Fieldfare\n_START_PARAGRAPH_\nMot slutten av krigen ledet R\xc3\xb8nneberg operasjon Fieldfare i Tafjordfjella mellom Sunnm\xc3\xb8re, Romsdalen og Oppland. Oppdraget var \xc3\xa5 forberede angrep p\xc3\xa5 tyske forsyningslinjer s\xc3\xa6rlig i Romsdalen med Raumabanen. Stugufl\xc3\xa5ten bru ble sprengt i januar 1945. Sammen med Birger Str\xc3\xb8msheim og Olav Aars\xc3\xa6ther ble de sluppet i fallskjerm over Veltdalen. De oppholdt seg i Tafjordfjella i over ett \xc3\xa5r uten \xc3\xa5 bli oppdaget. F\xc3\xb8rst bodde de i Tafjord kraftselskaps anleggsbrakke som var satt opp i forbindelse med reguleringen av Veltdalen for Tafjord 1 kraftverk. Etter at reguleringsarbeidet var ferdig ble brakka overtatt av \xc3\x85lesund-Sunnm\xc3\xb8re Turistforening. Deretter bygget de den skjulte Fieldfarehytta i n\xc3\xa6rheten._NEWLINE_Operasjonen var R\xc3\xb8nnebergs forslag og var planlagt utifra to scenarier for frigj\xc3\xb8ring av Norge: tysk tilbaketrekking eller alliert landgang i Norge. SHAEF \xc3\xb8nsket ikke uro og eventuell oppstand i Norge i 1944 p\xc3\xa5 grunn av forberedelsene til Operasjon Overlord og gjengen i Tafjordfjella fikk derfor ikke instrukser om aksjoner. R\xc3\xb8nneberg antok at Fieldfare f\xc3\xb8rst og fremst hadde til form\xc3\xa5l \xc3\xa5 v\xc3\xa6re bak fiendens linjer i tilfelle landgang i Norge og da landgangen kom i Normandie forsto han at eventuell invasjon i Norge ikke ville komme med det f\xc3\xb8rste. Fieldfare og R\xc3\xb8nneberg hadde med motstandsgrupper i Romsdalen blant annet best\xc3\xa5ende av Arne Randers Heen og Torbj\xc3\xb8rn Krohn. P\xc3\xa5 Br\xc3\xb8ste nedenfor Pyttbua l\xc3\xa5 det dessuten to \xc3\xa5lesundere i dekning. I desember 1944 sendte SHAEF et direktiv om \xc3\xa5 forsinke eller hindre troppetransport til kampene p\xc3\xa5 Vestfronten.\n_START_SECTION_\nEtter krigen\n_START_PARAGRAPH_\nEtter krigens slutt i Europa arbeidet R\xc3\xb8nneberg for Statens innkj\xc3\xb8pskontor i London i rundt et \xc3\xa5r. Hjemme i Norge ble han sekret\xc3\xa6r i \xc3\x85lesund-Sunnm\xc3\xb8re Turistforening. R\xc3\xb8nneberg begynte s\xc3\xa5 i NRKs distriktskontor i M\xc3\xb8re og Romsdal i 1948. I NRK ble han programsekret\xc3\xa6r i 1954 og  i 1977 redaksjonssjef. Han avsluttet karrieren i 1987._NEWLINE_R\xc3\xb8nneberg mislikte heltedyrkelsen og avslo \xc3\xa5 v\xc3\xa6re med i filmen om tungtvannsaksjonen. P\xc3\xa5 1970-tallet da det kom en ny generasjon med lite kjennskap til det som skjedde under krigen, engasjerte han seg i formidlingsarbeid._NEWLINE_Fieldfarehytta i Veltdalen i Tafjordfjella ble gjenoppbygd p\xc3\xa5 1990-tallet p\xc3\xa5 R\xc3\xb8nnebergs initiativ. Arbeidet ble gjort for \xc3\xa5 gi et bilde av hvordan motstandsmennene bodde. Han medvirket til \xc3\xa5 opprette krigshistorisk avdeling ved \xc3\x85lesund museum._NEWLINE_R\xc3\xb8nneberg ble hedret p\xc3\xa5 95-\xc3\xa5rsdagen (30. august 2014) i hjembyen \xc3\x85lesund da prinsesse Astrid avduket en statue av ham p\xc3\xa5 R\xc3\xa5dhusplassen i byens sentrum. Statuen er laget av H\xc3\xa5kon Anton Fager\xc3\xa5s. Flere tusen mennesker var til stede.'